CELEX: 52021PC0678
Language: sl
Date: 2021-10-27
Title: Predlog SKLEP SVETA o stališču, ki se v imenu Evropske unije zastopa v okviru Konvencije za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) glede sprejetja sklepa o sprejetju regionalnih načrtov v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem) o čiščenju komunalne odpadne vode in ravnanju z blatom iz čistilnih naprav

EVROPSKA KOMISIJA
            Bruselj, 27.10.2021
            COM(2021) 678 final
            2021/0355(NLE)
            
            Predlog
            SKLEP SVETA
            o stališču, ki se v imenu Evropske unije zastopa v okviru Konvencije za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) glede sprejetja sklepa o sprejetju regionalnih načrtov v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem) o čiščenju komunalne odpadne vode in ravnanju z blatom iz čistilnih naprav
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na stališče, ki se v imenu Unije zastopa na 22. zasedanju pogodbenic Konvencije za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) in njenih protokolov glede sklepa o sprejetju regionalnih načrtov v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem) o čiščenju komunalne odpadne vode in ravnanju z blatom iz čistilnih naprav.
            
            
               2.Ozadje predloga
            
            
               2.1.Konvencija za varstvo morskega okolja in obalnega območja Sredozemlja ter njeni protokoli
            
            
               Barcelonska konvencija in njenih sedem protokolov, sprejetih v okviru akcijskega načrta za Sredozemlje, predstavljajo glavni regionalni pravno zavezujoči večstranski okoljski sporazum za Sredozemsko morje.
            
            
               Protokol o varstvu Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem) je eden od sedmih protokolov Barcelonske konvencije. Njegov cilj je sprejeti vse ustrezne ukrepe za preprečevanje, zmanjšanje in čim popolnejšo odpravo onesnaževanja Sredozemskega morja z odlaganjem odpadkov ali drugih snovi.
            
            
               Evropska unija je pogodbenica (spremenjenega) Protokola o virih na kopnem
                  1
               . 
            
            
               2.2.Zasedanje pogodbenic Barcelonske konvencije in njenih protokolov  
            
            
               Na zasedanju pogodbenic Barcelonske konvencije in njenih protokolov se srečujejo ministri in visoki uradniki, ki zastopajo vse pogodbenice Barcelonske konvencije in njenih protokolov. Pogodbenice se bodo med 7. in 10. decembrom 2021 sestale v Antalyi v Turčiji.
            
            
               V skladu s členom 25 Barcelonske konvencije Evropska unija (v nadaljnjem besedilu: EU) uveljavlja pravico do glasovanja s številom glasov, ki je enako številu njenih držav članic, ki so pogodbenice navedene konvencije in enega ali več njenih protokolov. EU ne uveljavlja svoje glasovalne pravice, ko jo uveljavljajo njene države članice, in obratno. 
            
            
               V skladu s členom 15, odstavek 1, Protokola o virih na kopnem se odločitve o sprejetju akcijskih načrtov, programov in ukrepov sprejemajo z dvotretjinsko večino pogodbenic, ki so prisotne in glasujejo. 
            
            
               2.3.Predvideni akt 22. zasedanja pogodbenic Barcelonske konvencije in njenih protokolov
            
            
               Pogodbenice Barcelonske konvencije in njenih protokolov morajo potrditi sklep o sprejetju regionalnih načrtov v okviru člena 15 Protokola o virih na kopnem o čiščenju komunalne odpadne vode in ravnanju z blatom iz čistilnih naprav (v nadaljnjem besedilu: predvideni akt).
            
            
               Namen predvidenega akta je sprejetje dveh regionalnih načrtov: regionalnega načrta, ki bo nadgradil več vidikov sedanjega regionalnega načrta za čiščenje komunalne odpadne vode in novega regionalnega načrta za ravnanje z blatom iz čistilnih naprav (v nadaljnjem besedilu: regionalna načrta). 
            
            
               Regionalna načrta bosta za Unijo zavezujoča v skladu s členom 15(3) Protokola o virih na kopnem. 
            
            
               3.Stališče, ki se zastopa v imenu Unije
            
            
               Predvideni regionalni načrt za čiščenje komunalne odpadne vode znatno nadgrajuje prejšnji regionalni načrt za zmanjšanje BPK5. Zlasti so bile razširjene mejne vrednosti emisij, da bi zajele najpomembnejša onesnaževala, ki se odvajajo iz očiščene odpadne vode, vključno s predelano in industrijsko odpadno vodo.
            
            
               Predlagani ukrepi v okviru novega regionalnega načrta za ravnanje z blatom iz čistilnih naprav zajemajo: različne uporabe blata iz čistilnih naprav; mejne vrednosti vsebnosti patogenov in težkih kovin v bioloških trdnih snoveh za kmetijsko uporabo; vidike, povezane z uporabo blata za energijsko predelavo/ponovno pridobivanje hranil ter spremljanje kakovosti blata iz čistilnih naprav za odpadno vodo.
            
         
         
            
               Stališče Unije je potrebno zaradi pravno zavezujočih učinkov predvidenega predloga.  
            
            
               Predlog je v skladu s prizadevanji Unije v okviru zelenega dogovora za zmanjšanje onesnaževanja in izboljšanje varstva okolja. Zato se predlaga, da Unija podpre sprejetje predvidenega akta.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. 
            
            
               4.1.2.Uporaba v obravnavanem primeru
            
            
               Zasedanje pogodbenic Barcelonske konvencije in njenih protokolov je organ, ustanovljen s sporazumom, in sicer z Barcelonsko konvencijo.
            
            
               S predvidenim aktom se bosta sprejela regionalna načrta v okviru člena 15 Protokola o virih na kopnem o čiščenju komunalne odpadne vode in ravnanju z blatom iz čistilnih naprav, zato njegovo sprejetje pomeni, da ima ta akt pravni učinek. 
            
            
               Predvideni akt ne dopolnjuje ali spreminja institucionalnega okvira Barcelonske konvencije in njenih protokolov.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na varstvo okolja.
            
            
               Materialna pravna podlaga za predlagani sklep je zato člen 192(1) PDEU.
            
            
               4.3.Zaključek
            
            
               Pravna podlaga predlaganega sklepa bi moral biti člen 192(1) PDEU v povezavi s členom 218(9) PDEU.
            
         
         
            
               2021/0355 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v okviru Konvencije za varstvo morskega okolja in obalnega območja Sredozemlja (v nadaljnjem besedilu: Barcelonska konvencija) glede sprejetja sklepa o sprejetju regionalnih načrtov v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem) o čiščenju komunalne odpadne vode in ravnanju z blatom iz čistilnih naprav
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Spremenjeni Protokol za varstvo Sredozemskega morja pred onesnaževanjem iz virov in dejavnosti na kopnem (v nadaljnjem besedilu: Protokol o virih na kopnem) je Unija sklenila s Sklepom Sveta 1999/801/ES
                  2
               , veljati pa je začel 11. maja 2008. 
            
            
               (2)V skladu s členom 15 Protokola o virih na kopnem se lahko na zasedanju pogodbenic Barcelonske konvencije in njenih protokolov sprejmejo regionalni akcijski načrti, ki vsebujejo ukrepe in časovne razporede za njihovo izvajanje.
            
            
               (3)Pogodbenice Barcelonske konvencije in njenih protokolov bodo na 22. zasedanju od 7. do 10. decembra 2021 predvidoma sprejele regionalna načrta v okviru člena 15 Protokola o virih na kopnem o čiščenju komunalne odpadne vode in ravnanju z blatom iz čistilnih naprav. 
            
            
               (4)Treba je določiti stališče, ki se v imenu Unije zastopa na zasedanju pogodbenic Barcelonske konvencije in njenih protokolov, saj se bosta s predvidenim sklepom sprejela regionalna načrta, ki sta za Unijo zavezujoča v skladu s členom 15(3) Protokola o virih na kopnem. 
            
            
               (5)Ker je namen predvidenih regionalnih načrtov posodobiti zahteve v zvezi z varstvom Sredozemskega morja, spremeniti mednarodne zaveze in ambicije EU ter izboljšati varstvo okolja, se predlaga, da Unija podpre sprejetje sklepa –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na 22. zasedanju pogodbenic Barcelonske konvencije in njenih protokolov je, da se podpre sprejetje sklepa o sprejetju regionalnih načrtov v okviru člena 15 Protokola za varstvo Sredozemskega morja pred onesnaževanjem iz virov na kopnem (v nadaljnjem besedilu: Protokol o virih na kopnem) o čiščenju komunalne odpadne vode in ravnanju z blatom iz čistilnih naprav.
            
            
               Člen 2
            
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
            
         
         
            
               
                     predsednik
               
            
         
         
            
                  
                     (1)
                  
                        UL L 322, 14.12.1999, str. 18.
               
               
                  
                     (2)
                  
                        UL L 322, 14.12.1999, str. 18.